Milí žiaci,

posielam vám poznámky k učivu z vlastivedy. Vašou úlohou je **prečítať si poznámky**, **napísať si ich** do zošita a **snažiť sa ich naučiť.** Poslala som vám 5 tém. Rozdeľte si ich na 5 dní. Každý deň si napíšte do zošita jednu tému. Pod poznámkami máte vždy aj úlohu, ktorá s danou témou súvisí.

**Vybavenie domácnosti: Elektrické spotrebiče**

V našej domácnosti je mnoho elektrických spotrebičov. Je to vysávač, práčka, žehlička, mikrovlnná rúra, rádio, mixér, chladnička, mraznička, lampa, sušička a podobne. Tieto spotrebiče nám pomáhajú pri prácach v domácnosti. Ak používame elektrický spotrebič, musíme s ním správne zaobchádzať, aby sme si neublížili. Musíme byť opatrní a dodržiavať zásady bezpečnosti.

**Pri zaobchádzaní s elektrospotrebičmi musíme dodržiavať tieto pravidlá:**

|  |
| --- |
| 1. Nesmieme mať mokré ruky. |
| 1. Nepoužívame spotrebič, ktorý má poškodenú šnúru. |
| 1. Zapnutý elektrospotrebič nenechávame bez dozoru- |
| 1. Pokazený spotrebič neopravujeme sami, ale odovzdáme ho odborníkom. |
| 1. Ak odchádzame z domu, vždy skontrolujeme, či sú elektrické spotrebiče vypnuté. |

**Úloha:**  **Do zošita vypíš, aké elektrické spotrebiče máte doma!**

**Plyn a plynové spotrebiče**

Plyn využívame v domácnosti najčastejšie na varenie alebo na kúrenie.

Plynový spotrebič, ktorý slúži na varenie sa nazýva: plynový sporák.

Plynový spotrebič, ktorý slúži na kúrenie sa nazýva: plynový kotol.

Pri práci s plynovými spotrebičmi musíme byť veľmi opatrní, pretože môže dôjsť k výbuchu a následnému požiaru. Vždy pri odchode z domu, skontrolujeme, či je plynový sporák vypnutý a či plyn neuniká.

**Úloha: Do zošita vypíš, aké plynové spotrebiče máte doma!**

**Postup pri ohlasovaní požiaru**

Ak nesprávne zaobchádzame s elektrinou, plynom alebo otvoreným ohňom, môže vzniknúť požiar.

Ak vznikne požiar a je taký veľký, že ho nedokážeme uhasiť sami, musíme privolať požiarnikov. Urobíme to tak, že zatelefonujeme na číslo **150** alebo **112.** Sú to telefónne čísla na tiesňovú linku.

Požiar ohlásime tak, že povieme:

* **kde horí** (mesto, obec),
* povieme, **čo horí** (dom, stodola, bytovka...)
* **odpovedáme na otázky** operátora tiesňovej linky(je to ten človek, s ktorým telefonujeme)

**Úloha: K poznámkam si nakresli obrázok hasiča, ktorý hasí požiar!**

**Telefón**

Telefón je zariadenie, ktoré slúži na rýchly rozhovor.

Telefón, ktorý máme zavedený v byte sa nazýva: **pevná linka**

Bezdrôtový telefón: **mobilný telefón (mobil)**

Na to, aby si sa dotelefoval tam, kde chceš, potrebuješ poznať **telefónne číslo**.

Pri telefonovaní sa vždy predstav a stručne oznam, čo potrebuješ.

**Nikdy netelefonuj na tiesňovú linku 112 len tak zo žartu, ale len vtedy, ak je to naozaj potrebné!!!**

**Úloha: Poznáš svoje telefónne číslo naspamäť? Ak nie, pokús sa ho naučiť.**

**Výťah**

Výťah slúži **na prepravu osôb.** Používa sa vo viacposchodových budovách.

Na každom výťahu je napísané, koľko osôb v ňom môže byť.

**Nosnosť výťahu** = **koľko kilogramov výťah unesie**.

Výťah môžu obsluhovať len **dospelé osoby** alebo deti, ktoré **majú viac ako 10 rokov.**

**Úloha: Porozmýšľaj, kedy naposledy si sa viezol výťahom a s kým!**